4.11.2022.
LV
Eiropas Savienības Oficiālais Vēstnesis
C 421/9
Šī pieeja rada jaunas iespējas, kas palīdz sekmēt inovācijas visos reģionos un labāk integrēt mazāk attīstītus un perifērus reģionus Eiropas Pētniecības telpā (EPT) un Eiropas Inovācijas ekosistēmā (EIE).
Komisijas paziņojums “EPT – pētniecības un inovācijas jaunā ēra” (3) iezīmēja svarīgu posmu EPT izveidē.
EPT mērķis ir veidot izcilību, pārrobežu sadarbību starp pētniekiem, kritisko masu galvenajās stratēģiskajās jomās un iespējas pētniekiem pārcelties un galu galā izveidot atvērtu vienoto tirgu pētniecības un inovācijas jomā.
Minētajā paziņojumā izklāstītajā jaunajā, uz nākotni vērstajā plānā ir ietverts vērienīgs četru rīcībpolitikas mērķu kopums: prioritāšu noteikšana investīcijām un reformām; izcilības pieejamības uzlabošana un pētniecības un inovācijas sistēmu stiprināšana visā ES; pētniecības un inovācijas rezultātu iedzīvināšana tautsaimniecībā; valstu rīcībpolitikas integrācijas padziļināšana.
Turklāt Komisija 2021. gada 16. jūlijā pieņēma priekšlikumu Padomes ieteikumam par Eiropas Pētniecības un inovācijas paktu (4).
Minētajā ieteikumā ir noteiktas vairākas prioritārās jomas kopīgai rīcībai EPT atbalstam.
Šeit ietilpst kopīgs darbs, reaģējot uz problēmām, kas saistītas ar digitālo un zaļo pārkārtošanos (piem., īstenojot misijas un Eiropas partnerības AE ietvaros).
Sinerģijas balstās uz VI, kas īsteno ar pētniecību un inovāciju saistītās programmas un pārzina citu VI darbību un programmas.
Tās balstās arī uz valstu pētniecības un inovācijas jomas pārstāvjiem, kuri pārzina AE prioritātes un darbības (piem., jaunas misijas un partnerības) un reģionālās viedās specializācijas prioritātes.
Šīs prioritātes un darbības ir lielisks atskaites punkts papildināmības pilnveidei.
Sinerģijas starp pētniecības un inovācijas satvaru un kohēzijas programmām var palielināt pētniecības un inovācijas jomā veikto investīciju apjomu, kvalitāti un ietekmi, izstrādājot stratēģiskus, savstarpēji papildinošus plānus un izmantojot dažādas finansējuma plūsmas (atbilstoši katras programmas/fonda konkrētajiem mērķiem).
Viedās specializācijas stratēģijas (S3) ir ļoti svarīgas attiecībā uz sinerģijām ar viedās izaugsmes instrumentiem ES līmenī (jo īpaši saistībā ar AE).
Augšupējai S3 prioritāšu noteikšanai vajadzētu atvieglot partneru atrašanu citās dalībvalstīs sadarbībai saistītos jautājumos un vērtību ķēdēs.
Attiecībā uz ERAF Kopīgo noteikumu regulas (KNR) (5) 11. panta 1. punkta b) apakšpunkta iii) daļā ir noteikts, ka dalībvalstīm savos stratēģiskās partnerības nolīgumos ir jānorāda: “papildināmība un sinerģijas starp fondiem, uz kuriem attiecas partnerības nolīgums, .. un citiem Savienības instrumentiem .. un attiecīgā gadījumā projektiem, ko finansē no pamatprogrammas “Apvārsnis Eiropa””.
Līdzīgi, attiecībā uz katru kohēzijas politikas programmu KNR 22. panta 3. punkta a) apakšpunkta iii) daļā ir paredzēts, ka ir jāizklāsta galveno problēmu kopsavilkums, ņemot vērā “investīciju nepieciešamīb [u] un papildināmīb[u] un sinerģijas ar citiem atbalsta veidiem”.
Visos gadījumos VI pieņem lēmumu par to, vai izmantot sinerģijas mehānismus.
SINERĢIJU VEIDI
1.
Izcilības zīmogs
Izcilības zīmogs ir kvalitātes zīme, kuru Komisija piešķir priekšlikumam, kas iesniegts konkursa uzaicinājumā iesniegt priekšlikumus saskaņā ar kādu ES instrumentu un atzīts par atbilstošu konkrētā ES instrumenta minimālajām kvalitātes prasībām, bet kuru nevar finansēt budžeta ierobežojumu dēļ.
Izcilības zīmogs norāda, ka projekts varētu būt labs kandidāts atbalsta saņemšanai no citiem ES vai valstu finansējuma avotiem.
AE kontekstā izcilības zīmogs apliecina priekšlikuma vērtību un palīdz citām finansēšanas struktūrām izmantot AE izvērtēšanas procesa priekšrocības.
To var piešķirt, piemēram, priekšlikumiem, kas iesniegti saskaņā ar tādiem instrumentiem kā AE Eiropas Inovāciju padomes (EIP) Accelerator (agrākais MVU instruments), EIP Transition, Marijas Sklodovskas-Kirī vārdā nosauktās darbības (MSCA), Teaming un Eiropas Pētniecības padomes (EPP) Proof of Concept.
(3) COM(2020) 628 final, 2020. gada 30. septembrī.
(4) COM(2021) 407 final.
(5) Eiropas Parlamenta un Padomes Regula (ES) 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (OV L 231, 30.6.2021., 159. lpp.).